বিজ্ঞানীদের কল্যাণে অনেকের কাছেই তখন এ তথ্য পৌঁছে গেছে যে পৃথিবীর আকার চ্যাপ্টা থালার মতো নয়, কমলালেবুর মতো গোলাকার। এই ভাবনা জেঁকে বসলো ইতালির এক ভাগ্যান্বেষী নাবিক ক্রিস্টোফার কলম্বাসের মনে। তার কেবলই মনে হতে লাগলো, পৃথিবী যদি গোলাকারই হয়, তাহলে ইউরোপ থেকে নৌযানে চড়ে পূর্ব পানে অবস্থিত ভারতে যাওয়া অনেক সহজেই সম্ভব, শুধু সঠিক নৌপথটি খুঁজে বের করতে হবে। অনেক ভেবে ভেবে তিনি এই সিদ্ধান্তে উপনীত হলেন যে ইউরোপের পশ্চিম উপকূল থেকে জাহাজ ভাসিয়ে ক্রমাগত পশ্চিম দিকে গেলে এক সময় পূর্বে অবস্থিত ভারতে পৌঁছে যাওয়া যাবে, কারণ পৃথিবী তো গোলাকার। যেই ভাবা সেই কাজ। শুরু করে দিলেন নানান পরিকল্পনা।